โชเล่ย์

โชเล่ย์ (; ; ; , ) เป็นภาพยนตร์แอ็คชั่นผจญภัยสัญชาติอินเดียปี ค.ศ. 1975 กำกับโดย ระเมศ สิปปี อำนวยการสร้างโดย จี. พี. สิปปี ผู้เป็นบิดา และเขียนบทโดย สะลีม-จาเวด ภาพยนตร์เรื่องนี้เล่าเรื่องราวของอาชญากรสองคน คือ วีรู (ธรรเมนทระ) และ ชัย (อมิตาภ พัจจัน) ที่ได้รับการว่าจ้างจากอดีตตำรวจ (สัญชีพ กุมาร) ให้จับกุมโจรโหดเหี้ยม กับบาร์ สิงห์ (อัมจัด ข่าน) เหมา มาลินี และ ชยา พัจจัน ร่วมแสดงในบท บะสันตี และ ราธา คนรักของวีรูและชัย ตามลำดับ เพลงประกอบภาพยนตร์ประพันธ์โดย อาร์. ดี. บะร์มัน

การถ่ายทำภาพยนตร์เรื่อง โชเล่ย์ เกิดขึ้นในภูมิประเทศที่เป็นเขาหินของเมืองรามนคร ในรัฐกรณาฏกะทางตอนใต้ของอินเดีย เป็นเวลากว่าสองปีครึ่ง เริ่มตั้งแต่เดือนตุลาคม ปี ค.ศ. 1973 หลังจากที่คณะกรรมการกลางรับรองภาพยนตร์สั่งให้ตัดฉากที่รุนแรงหลายฉากออก ภาพยนตร์เรื่อง โชเล่ย์ จึงออกฉายในโรงภาพยนตร์ด้วยความยาว 198 นาที เวอร์ชั่นตัดต่อของผู้กำกับ (ความยาว 204 นาที) ออกวางจำหน่ายในรูปแบบโฮมมีเดียในปี ค.ศ. 1990 และในปี ค.ศ. 2025 เวอร์ชั่นตัดต่อของผู้กำกับที่ได้รับการบูรณะอย่างสมบูรณ์ได้ออกฉายทั่วโลกในชื่อ โชเล่ย์: เดอะไฟนอลคัต (Sholay: The Final Cut)

โชเล่ย์  เป็นภาพยนตร์แนวคาวบอยตะวันตก (บางครั้งเรียกว่า "แกงกะหรี่แบบตะวันตก") ที่ผสมผสานรูปแบบของภาพยนตร์คาวบอยอินเดียเข้ากับภาพยนตร์คาวบอยสปาเก็ตตี และองค์ประกอบของภาพยนตร์ซามูไร นอกจากนี้ยังเป็นตัวอย่างที่สำคัญของภาพยนตร์มาซาลา ซึ่งผสมผสานหลายแนวภาพยนตร์เข้าไว้ด้วยกัน นักวิชาการได้ตั้งข้อสังเกตถึงประเด็นสำคัญหลายประการในภาพยนตร์เรื่องนี้ เช่น การเชิดชูความรุนแรง การยึดมั่นในระบบศักดินาของอินเดีย การถกเถียงระหว่างระเบียบทางสังคมและผู้แย่งชิงอำนาจ การรวมกลุ่มของกลุ่มชายรักชาย และบทบาทของภาพยนตร์ในฐานะสัญลักษณ์ของชาติ

โชเล่ย์ ได้รับคำวิจารณ์ในแง่ลบและไม่ประสบความสำเร็จทางด้านรายได้มากนักในช่วงที่ออกฉายครั้งแรก อย่างไรก็ตาม การบอกต่อแบบปากต่อปากในเชิงบวกช่วยให้ภาพยนตร์เรื่องนี้ประสบความสำเร็จในด้านรายได้ จากนั้นก็ทำลายสถิติการฉายต่อเนื่องในโรงภาพยนตร์หลายแห่งทั่วอินเดีย และฉายต่อเนื่องนานกว่าห้าปีที่โรงภาพยนตร์มินะวรห์ (Minerva) ในมุมไบ ยอดขายรวมของเพลงประกอบภาพยนตร์ต้นฉบับที่ประพันธ์โดย อาร์. ดี. บะร์มัน และบทสนทนา (ที่วางจำหน่ายแยกต่างหาก) ทำลายสถิติใหม่ในขณะนั้น นอกจากนี้ บทสนทนาและตัวละครบางตัวในภาพยนตร์ยังได้รับความนิยมอย่างมาก ก่อให้เกิดมีมทางวัฒนธรรมมากมายและกลายเป็นส่วนหนึ่งของภาษาพูดในชีวิตประจำวันของชาวอินเดีย ปัจจุบัน โชเล่ย์ ได้รับการยกย่องว่าเป็นหนึ่งในภาพยนตร์อินเดียที่ยิ่งใหญ่และมีอิทธิพลมากที่สุดตลอดกาล ได้รับการจัดอันดับเป็นอันดับหนึ่งในการสำรวจความคิดเห็น "10 ภาพยนตร์อินเดียยอดเยี่ยม" ตลอดกาลของสถาบันภาพยนตร์อังกฤษในปี ค.ศ. 2002 ในปี ค.ศ. 2005 คณะกรรมการตัดสินรางวัลฟิล์มแฟร์ครั้งที่ 50 ได้ยกให้เป็นภาพยนตร์ยอดเยี่ยมแห่งรอบ 50 ปี นอกจากนี้ยังประสบความสำเร็จในต่างประเทศ เช่น สหภาพโซเวียต โชเล่ย์ เคยเป็นภาพยนตร์อินเดียที่ทำรายได้สูงสุดตลอดกาลในขณะนั้น และเป็นภาพยนตร์ที่ทำรายได้สูงสุดในอินเดียจนกระทั่งภาพยนตร์เรื่อง หัม อาปเก ไฮน์ เกาน์..! (ค.ศ. 1994) เข้าฉาย

ภาพยนตร์เรื่องนี้ฉายครั้งแรกในประเทศไทยเมื่อวันที่ 31 ธันวาคม พ.ศ. 2519 (ค.ศ. 1976) ที่โรงภาพยนตร์คาเธ่ย์ ต้อนรับปีใหม่ พ.ศ. 2520 (ค.ศ. 1977)

 อ้างอิง 

 บรรณานุกรม 





























 แหล่งข้อมูลอื่น 

 โชเล่ย์: เดอะไฟนอลคัต (ค.ศ. 2025) ที่ IMDb
โชเล่ย์: เดอะไฟนอลคัต (ค.ศ. 2025) ที่ มูลนิธิมรดกภาพยนตร์
  (1975)
โชเล่ย์ (ค.ศ. 1975) ที่ สถาบันภาพยนตร์อังกฤษ

หมวดหมู่:ภาพยนตร์อินเดียที่ออกฉายในปี พ.ศ. 2518
หมวดหมู่:ภาพยนตร์อินเดีย
หมวดหมู่:ภาพยนตร์โลดโผน
หมวดหมู่:ภาพยนตร์ภาษาฮินดี